"อภิศักดิ์"พร้อมแจงประกันบริหารค่ารักษาข้าราชการ
คลังไม่หวั่นแรงต้านเดินหน้าทำประกันรักษาพยาบาลข้าราชการ "อภิศักดิ์" ยันพร้อมทำความเข้าใจกับ ผู้ไม่เห็นด้วย
29 ต.ค. 2565

คลังไม่หวั่นแรงต้านเดินหน้าทำประกันรักษาพยาบาลข้าราชการ "อภิศักดิ์" ยันพร้อมทำความเข้าใจกับ ผู้ไม่เห็นด้วย
นายอภิศักดิ์ ตันติวรวงศ์ รมว.คลัง เปิดเผยว่า ขณะนี้กระทรวงการคลังพยายามทำความเข้าใจกับผู้ที่ไม่เห็นด้วยต่อนโยบายที่จะให้บริษัทประกันภัยและประกันชีวิต เข้ามาช่วยบริหารจัดการค่ารักษาพยาบาลของข้าราชการ หากทุกฝ่ายมีความเข้าใจก็พร้อมดำเนินการในปีงบประมาณ 2561 เป็นต้นไป แต่หากยังไม่เข้าใจหรือยังคัดค้านกันอยู่ก็เลื่อนไปเป็นปีงบประมาณต่อๆ ไปได้
รมว.คลัง กล่าวว่า ขณะนี้มีความพยายามทำให้เกิดความเข้าใจที่คลาดเคลื่อน ว่าเป็นการทำประกันให้ข้าราชการ ข้าราชการจะเสียสิทธิบางอย่างไป และคลังจะต้องจ่ายเงินเป็นเบี้ยประกันให้บริษัทประกันเป็นเงิน 7 หมื่นล้านบาท ข้อเท็จจริงคือเป็นเรื่องที่กรมบัญชีกลางทำประกันกับบริษัทประกันภัย ไม่ใช่ให้ข้าราชการไปทำประกันกับบริษัทประกัน ดังนั้นข้าราชการยังรักษาได้ปกติเหมือนเดิม โรงพยาบาลเดิม ไม่ได้ทำให้การรักษาแย่ลง แต่จะดีกว่าเดิม และเงินที่จ่ายไปก็เป็นค่ารักษาพยาบาลที่ต้องจ่ายปกติอยู่ทุกปีอยู่แล้ว เพียงแต่จะทำให้มีกระบวนการตรวจสอบเพิ่มขึ้นมา จากเดิมที่ไม่มีใครไปตรวจสอบ โรงพยาบาลเบิกมากรมบัญชีกลางก็จ่ายไป
"ข้าราชการที่สุจริตและไปหาหมอ จะไม่ได้รับผลกระทบจากการที่กระทรวงการคลังจะว่าจ้างให้บริษัทประกันมาช่วยบริหารจัดการค่ารักษาพยาบาล ซึ่งคลังเห็นว่าการเบิกค่ารักษาพยาบาลมีส่วน รั่วไหลมาก เช่น มีการขโมยชื่อคนที่ไม่ได้ป่วยไปหาหมอและจ่ายยาให้เป็นจำนวนมาก ซึ่งบริษัทประกันจะมาช่วยตรวจสอบเพราะเขามีระบบ ส่วนที่มีคนบอกว่าทำไมกรมบัญชีกลางตรวจสอบไม่ได้ เพราะกรมบัญชีกลางต้องจ่ายเงินตามที่โรงพยาบาลเบิกมา" นายอภิศักดิ์ กล่าว
นายอภิศักดิ์ กล่าวว่า บริษัทประกันไม่อยากเข้ามาบริหารจัดการค่ารักษาพยาบาล เพราะมีความเสี่ยงไม่มีกำไร แต่นายสมชัย สัจจพงษ์ ปลัดกระทรวงการคลัง ได้ไปขอให้เข้ามาช่วยทำเพื่อสังคม ซึ่งเป็นเรื่องที่ดี ส่วนจะทำได้ปีไหนก็ขึ้นอยู่กับความเข้าใจกับทุกฝ่าย